《拟古十九首 其八 冉冉孤生竹》
明代·姚光虞

郁郁庭中树，生为连理枝。结发成婚姻，恩爱两相宜。

如何远行迈，悠悠在边陲。一去今十年，轩车未旋归。

不见园中花，当春竞芳菲。采采不及时，零落将何为。

我心信匪石，不可以转移。愿君怀夙欢，毋忘皓首期。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。